કચ્છ, તા.૧૦: કચ્છ જિલ્લા કોંગ્રેસના અત્યારસુધીના સૌથી યુવાન પ્રમુખ એવા યજુવેન્દ્રસિંહ જાડેજાએ આજે પદભાર ગ્રહણ કર્યો હતો. જોકે, શકિત પ્રદર્શન સાથે તેમનો પદભાર કાર્યક્રમ દબદબાભર્યો રહ્યો હતો. પણ, આ કાર્યક્રમ દરમ્યાન તેમની સામેની નારાજગી પણ વર્તાઈ હતી. જે દર્શાવે છે કે, યજુવેન્દ્રસિંહ માટે પ્રમુખ તરીકેનો આગળનો પથ કાંટાળો રહેશે. જોકે, કાર્યક્રમ દરમ્યાન અને મીડીયા સાથેની વાતચીતમાં પણ યુવા પ્રમુખ યજુવેન્દ્રસિંહ આત્મવિશ્વાસ થી સભર જણાયા તેમણે કયાંક પીઢ અને યુવા નેતાઓ તેમ જ કાર્યકરોનો સાથ માંગ્યો તો કયાંક તેમને મોંદ્યમમાં ચીમકી પણ આપી. કાર્યક્રમ દરમ્યાન વિશાળ બાઇક રેલી બાદ ભુજના ટાઉનહોલમાં સન્માન માટે આગેવાનો અને કાર્યકરો એટલી મોટી સંખ્યામાં ઉમટી પડ્યા કે સમય પણ ટૂંકો પડ્યો, શાલ, ફુલહાર અને બુકેનો ઢગલો થઈ ગયો. કોંગ્રેસના જિલ્લા પ્રભારીઓ રહીમ સોરા, પ્રદ્યુમ્નસિંહ જાડેજા, પ્રદેશ મંત્રીઓ ઉષાબેન ઠક્કર,જુમા રાયમા, તુલસી સુજાન, ધારાસભ્ય પ્રદ્યુમ્નસિંહ જાડેજા, આદમ ચાકી, વિદાય લેતા પ્રમુખ નરેશ મહેશ્વરી, મહિલા કોંગ્રેસના પ્રમુખ કલ્પનાબેન જોશી, શૈલેન્દ્રસિંહ જાડેજા, શિવજીભાઈ આહીર, શંકરભાઇ સચદે, વી. કે. હુંબલ, રાજેન્દ્રસિંહ જાડેજા, નવલસિંહ જાડેજા સહિતના અનેક આગેવાનો અને વિશાળ સંખ્યામાં ઉપસ્થિત રહ્યા હતા. કાર્યક્રમની વ્યવસ્થા દિપક ડાંગર, અંજલી ગોર, રવિ ડાંગરે સંભાળી હતી, સંચાલન શામજી આહીરે કર્યું હતું. જોકે, કાર્યક્રમ દરમ્યાન ગાંધીધામના કોંગ્રેસ અગ્રણી સંજય ગાંધી, જિલ્લાના મહામંત્રી રવિન્દ્ર ત્રવાડી, પ્રવકતા ગની કુંભાર સહિત ના અનેક આગેવાનો ને સ્ટેજ ઉપર સ્થાન ન અપાતાં તેઓ નીચે હરોળમાં બેઠા હતા. વળી, કાર્યકરોના અતિ ઉત્સાહના કારણે સન્માન કાર્યક્રમ અસ્તવ્યસ્ત થયો હતો અને વધુને વધુ લંબાઈ જતા અનેક આગેવાનો, કાર્યકરો ઉપરાંત મીડીયા પત્રકારો પણ કાર્યક્રમની વચ્ચે થી ઉભા થઈ ગયા હતા.